A Bizottság 778/2002/EK rendelete
(2002. május 7.)
a takarmányozásra szánt fölözött tejre és sovány tejporra és az ilyen sovány tejpor értékesítéséhez nyújtott támogatásra vonatkozóan az 1255/1999/EK tanácsi rendelet alkalmazásával kapcsolatos részletes szabályok megállapításáról szóló 2799/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 509/2002/EK bizottsági rendelettel [1] módosított, a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre [2] és különösen annak 10. és 15. cikkére,
mivel:
(1) A legutóbb a 213/2001/EK rendelettel [3] módosított 2799/1999/EK bizottsági rendelet [4] az összetett takarmányokba bekevert fölözött tejre és a borjak takarmányozására szánt sovány tejporra nyújtott támogatásról szóló, 1979. július 26-i 1725/79/EGK bizottsági rendelet [5] átdolgozása. Az 1725/79/EGK rendelet 1. cikke (3) bekezdésének feltételei értelmében és annak gyakorlati alkalmazásával összhangban az összetett takarmányok előállítására szánt keverékek olyan sovány tejport tartalmaznak, amelyhez az említett bekezdésben felsorolt egy vagy több összetevő adható. A 2799/1999/EK rendelet 4. cikkének, amely a keverék összetételével szemben támasztott követelményeket állapítja meg, értelmezését érintő bármilyen kétség eloszlatása érdekében annak a tagállamok által történő gyakorlati alkalmazását meg kell erősíteni, a cikket pedig ezért visszamenőleg egyértelművé kell tenni.
(2) Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 2799/1999/EK rendelet 4. cikkében az a) pont helyébe a következő rendelkezés lép:
"a) sovány tejpor és - az esettől függően -"
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ezt a rendeletet 2000. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. május 7-én.